Adeline Werligh

Luise Adeline Werligh (født Falck 23. desember 1813 i Tranekær i Danmark, død 11. september 1907 i Bergen) var en dansk-norsk skuespillerinne og teaterdirektør.


== Familie ==
Adeline Werligh var datter av orkestermusikeren Christian Gottfried Falck, en fiolinist i grev Ahlefeldts privatorkester på Langeland, og Marie Ostenfeldt. Hun ble 23. oktober 1837 gift i Nakskov, Maribo med teaterdirektøren Fredrich Christian August Werligh (1795–1841). 
Hun giftet seg annen gang i 1844 med maltkontrollør Herman Didrik Hagerup (1816–1900), en sønn av stiftamtmann Edvard Hagerup. De var foreldre til blant andre Antonie Hagerup og sopranen Nina Grieg, og svigerforeldre til komponisten Edvard Grieg, som var dattersønn av nevnte Edvard Hagerup. De hadde også datteren Yelva (f. 1847), som bar samme navn som en rollefigur Werligh gestaltet i 1830-årene. De to eldre døtrene skal også være oppkalt etter hennes rollefigurer.


== Liv og virke ==


=== 1830-årene ===
Fra 1830 var hun skuespiller, blant annet ved August Werlighs selskap. Dette selskapet opptrådte blant annet i Danmark i 1830-årene og i det sørlige Sverige våren 1840, før de satte kursen for Bergen og Kristiansand. I 1839 ble det satt opp en beneficeforestilling for henne i Slagelse. I forbindelse med denne skrev hun selv at «Dersom jeg ved min Bestrebelse for at opfylde mit Kald som Skuespillerinde skulde have været heldig nok til at behage Publikum, saa vilde et talrigt Besøk være et kjært Beviis for mig paa, at jeg ikke forgjæves har søgt dets Gunst». Hun publiserte et lignende innlegg i avisen i forbindelse med en beneficeforestilling for henne i Roskilde i 1835.


=== 1840-årene ===
I 1840 ble det oppstuss og skriverier da det gikk et rykte, angivelig igangsatt av en teateranmelder i Ribe Avis, om at fru Werligh mente hun var en like stor kunstnerinne som fru Heiberg (Johanne Luise Heiberg). I datiden var dette en uhyrlig påstand, som hun selv måtte tilbakevise. Men kallenavnet «Provindsernes fru Heiberg» ble hengende ved henne en tid.Etter ektemannens død i 1841 overtok hun som selskapets direktør, med base i Bergen. I 1841 kom selskapet til Fredrikshald. Det var første gang siden 1734 (madame Elisabet Spiegelberg) at et teaterselskap ledet av en kvinne opptrådte i byen. Werligh hadde også året før besøkt Fredrikshald, den gang i Selmers teaterselskap.
I juni-september 1843 ledet Werligh en turné i Danmark, med opptredener i Nyborg, Odense, Nakskov og Maribo. Hun oppga for det meste sitt virke som skuespiller da hun ble gift i 1844.


=== Teaterinstruktør ===
Fra desember 1850 til februar 1851 var hun instruktør ved Ole Bulls Det norske Theater i Bergen. Hun var den første kvinnen som hadde en slik stilling i Norge.
Våren 1876 ledet Werligh dilettantforestillinger i Bergen, der den fremtidige forfatteren Amalie Skram var blant de opptredende.
Som skuespiller ble Werligh berømmet for sin evne til å smelte sammen med rollen, til å forene kunst og natur og sitt nyanserte affektregister som ikke ble uttrykt gjennom skrik og skrål, men i mimikk og betoning. Som instruktør var hun opptatt av det utstyrsmessige, og hun gjorde et pionerarbeid i antrekksveien. I Bergen skjedde det også en betydelig fornyelse av dekorasjonene i hennes direktørtid.


=== Ettermæle ===
I 2001 ble Kristin Lyhmans monolog Adeline fremført i Halden, med Cecilie Jørstad i rollen som Adeline. Stykket omhandler Adeline Werligh.


== Roller i utvalg ==
Grevinde Villier i Et Feiltrin av Eugène Scribe (Vejle, 1834)
Lady For i Vor Tids Mennesker (Thisted, 1835)
Yelva i Den Stumme fra Smolensk (Thisted, 1836)
Ernestine i Søvngjængersken av Vincenzo Bellini og Felice Romani (Thisted, 1836)
Friedli i Friedli fra Haslidalen (Thisted, 1836)
fru Wernett i lystspillet Pariserdrengen av Emile Louis Vanderbuch og Jean Francois Albert Bayard (Trondheim, 1838)
Madame Buurmann i vaudevillen De Uadskillelige av Johan Ludvig Heiberg (Trondheim, 1838)
fru Bittermandel i Aprilsnarrene/Intriguen i Skolen av Johan Ludvig Heiberg (Trondheim, 1838)
Ragnhild i Svend Dyrings Hus av Henrik Hertz (Helsingborg, 1840)
Emma af Falkenstein i Korsridderne av August von Kotzebue (Bergen, 1842)
Maria i Herren seer dine Veie (Bergen, 1843)
Emilie i Emilies Hjertebanken av Johan Ludvig Heiberg (Nakskov, 1843)


== Referanser ==


== Kilder ==
Jensson, Liv (1981). Biografisk skuespillerleksikon. Universitetsforl. s. 179-180. ISBN 8200056228. 
Parmer, Vidar (1967). Teater på Fredrikshald. Halden.